Tesla กับ General Motors ใครใหญ่กว่ากัน?
รู้หรือไม่ว่า.. ในปี 2017 ตลาดรถยนต์ทั่วโลกมียอดขายรวม 94 ล้านคัน  General Motors มียอดขาย 9.6 ล้านคัน คิดเป็นกว่า 10.2%  ในขณะที่ Tesla ส่งมอบได้เพียง 1 แสนคัน..  แต่ตอนนี้มีบริษัท Tesla มีมูลค่ามากกว่า General Motors  เรื่องนี้น่าสนใจอย่างไร ลงทุนแมนจะเล่าให้ฟัง
2 ธ.ค. 2561

Tesla กับ General Motors ใครใหญ่กว่ากัน? / โดย ลงทุนแมน
รู้หรือไม่ว่า..
ในปี 2017 ตลาดรถยนต์ทั่วโลกมียอดขายรวม 94 ล้านคัน 
General Motors มียอดขาย 9.6 ล้านคัน คิดเป็นกว่า 10.2%
ในขณะที่ Tesla ส่งมอบได้เพียง 1 แสนคัน..
แต่ตอนนี้มีบริษัท Tesla มีมูลค่ามากกว่า General Motors
เรื่องนี้น่าสนใจอย่างไร ลงทุนแมนจะเล่าให้ฟัง
ในช่วงท้ายปี 2018..
กลุ่มบริษัทผู้ผลิตรถยนต์มีความเคลื่อนไหวที่น่าสนใจโดยเฉพาะบริษัทในสหรัฐอเมริกา
ไตรมาสที่ 3 ปีนี้ Tesla ส่งมอบรถได้สูงสุดในประวัติศาสตร์บริษัท และพลิกกลับมามีกำไรหลังจากการขาดทุนติดต่อกันมาหลายไตรมาส
อีกด้านคือ General Motors ที่เพิ่งประกาศลดคนงาน 14,000 คน และปิดโรงงานผลิตรถยนต์ทั้งในสหรัฐอเมริกา และแคนาดาจำนวน 5 แห่ง..
ทั้งๆ ที่ทั้ง 2 บริษัท อยู่ในกลุ่มอุตสาหกรรมเดียวกัน
มันเกิดอะไรขึ้น?
General Motors เป็นบริษัทผู้ผลิตรถยักษ์ใหญ่ในสหรัฐอเมริกา ดำเนินกิจการมาแล้ว 110 ปี
General Motors ผลิตรถภายใต้แบรนด์อะไรบ้าง?
รถกระบะ GMC 
รถเก๋ง Chevrolet, Cadillac, Buick 
และแบรนด์อื่นๆ อีกมากมาย..
อีกด้านคือ Tesla ผู้นำเสนอรถไฟฟ้าเต็มรูปแบบภายใต้โลโก้บริษัท เริ่มผลิต Roadster คันแรกเมื่อ 10 ปีที่แล้ว ภายใต้การบริหารงานของ Elon Musk
แล้วตัวเลขผลประกอบการของทั้ง 2 บริษัทเป็นอย่างไร?
บริษัท General Motors
ปี 2015 รายได้ 4.5 ล้านล้านบาท กำไร 3.2 แสนล้านบาท
ปี 2016 รายได้ 4.9 ล้านล้านบาท กำไร 3.0 แสนล้านบาท
ปี 2017 รายได้ 4.8 ล้านล้านบาท ขาดทุน 1.3 แสนล้านบาท
ในปี 2017 บริษัทมีรายการค่าใช้จ่ายพิเศษจากรายการภาษี และขาดทุนจากกิจการที่ถูกยกเลิกออกไป (Discontinued Operations)
และไม่กี่วันก่อน..
คุณ Mary Barra ประธานเจ้าหน้าที่บริหารบริษัท General Motors ประกาศปิด 5 โรงงาน รวมถึงเลิกจ้างพนักงาน 14,000 คน ซึ่งกลายมาเป็นประเด็นที่หลายคนให้ความสนใจ
อย่างไรก็ตาม คุณ Barra ให้เหตุผลว่า
“เราจำเป็นต้องเริ่มเปลี่ยนแปลงตั้งแต่ตอนนี้ ในขณะที่เศรษฐกิจยังดี เพื่อก้าวตามอุตสาหกรรมที่เปลี่ยนไปอย่างรวดเร็ว”
คุณ Barra ระบุว่าบริษัทจะปรับโครงสร้าง และลงทุนพัฒนารถยนต์ไฟฟ้า รวมถึง รถยนต์ไร้คนขับ
อีกด้านคือบริษัท Tesla ในช่วงที่ผ่านมาบริษัทเกิดปัญหาในไลน์การผลิตทำให้กำลังการผลิตที่ไม่ทันตามเป้า ส่งผลให้ผลประกอบการขาดทุนต่อเนื่องหลายปี..
ปี 2015 รายได้ 1.3 แสนล้านบาท ขาดทุน 2.9 หมื่นล้านบาท
ปี 2016 รายได้ 2.3 แสนล้านบาท ขาดทุน 2.5 หมื่นล้านบาท
ปี 2017 รายได้ 3.9 แสนล้านบาท ขาดทุน 7.4 หมื่นล้านบาท
อย่างไรก็ตาม Tesla เริ่มกลับมามีผลประกอบการที่น่าสนใจในช่วงไม่กี่เดือนที่ผ่านมา
โดยผลประกอบการไตรมาส 3 ปี 2018 Tesla มีรายได้ 2.2 แสนล้านบาท กำไร 1.0 หมื่นล้านบาท
และในปี 2018 Tesla ส่งมอบรถ
Q1 จำนวน 29,980 คัน
Q2 จำนวน 40,740 คัน
Q3 จำนวน 83,500 คัน
รวม 9 เดือน 154,220 คัน
เมื่อเทียบกับการส่งมอบปีก่อน 103,020 คันตลอดปี..
เรื่องนี้แสดงให้เห็นว่าบริษัทเริ่มแก้ปัญหากำลังการผลิต และส่งมอบรถได้ดีขึ้น
นอกจากนี้ Tesla ยังลงทุน Gigafactory ในจีนเพื่อลดต้นทุนการผลิตแบตเตอรี่ ทำให้บริษัทสามารถจับตลาดขนาดกลางที่มีมูลค่ามหาศาลได้
สิ่งเหล่านี้ทำให้ Tesla ถูกมองว่าเป็นบริษัทที่จะมีการเติบโตสูง
นักลงทุนจึงให้มูลค่าของบริษัทล่วงหน้าตามแนวโน้มการใช้พลังงานไฟฟ้าและเทคโนโลยีของบริษัท..
ส่วน General Motors กลายเป็นบริษัทที่น่าเบื่อ และถูกมองว่าอิ่มตัว ไม่มีแนวโน้มที่จะเติบโต
เรื่องนี้ทำให้นักลงทุนให้มูลค่า General Motors ไว้ที่ 1.7 ล้านล้านบาท
ส่วน บริษัท Tesla มีมูลค่า 1.9 ล้านล้านบาท
Tesla จึงกลายเป็นบริษัทผลิตรถยนต์ที่ใหญ่สุดในสหรัฐอเมริกา แซง General Motors ที่รั้งอันดับ 1 มาอย่างยาวนานไปเป็นที่เรียบร้อย
เรื่องนี้ทำให้เราเห็นว่า บริษัทที่มียอดขายน้อยกว่า 10 เท่าก็สามารถมีมูลค่ามากกว่าได้ ถ้าอนาคตของบริษัทมีการคาดหวังการเติบโต
ก็น่าสนใจว่าการเติบโตของ Elon Musk กับ Tesla จะตอบแทนมูลค่าความคาดหวังของนักลงทุนได้หรือไม่
รวมไปถึงการปรับโครงสร้างครั้งใหญ่ของ General Motors จะเป็นอย่างไร
คำถามปิดท้ายที่น่าสนใจ
ถ้าให้เราเลือกเป็นเจ้าของบริษัท General Motors หรือ Tesla ในตอนนี้
เราจะเลือกบริษัทไหน?
----------------------
ติดตามบริษัทน่าสนใจอื่นๆ ได้ที่แอปพลิเคชัน "blockdit" โหลดได้ที่ 
 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------